**1. INTRODUZZJONI**

Kull tliet snin[[1]](#footnote-2), il-Kummissjoni tagħmel rapport lill-Parlament Ewropew u lill-Kunsill dwar it-tħaddim tal-arranġamenti ta' spezzjoni għar-riżorsi proprji tradizzjonali (RPT)[[2]](#footnote-3).

Mill-2016 sal-2018, saru disponibbli aktar minn EUR 60 biljun (netti) b’medja annwali ta’ aktar minn EUR 20 biljun. Dan jirrappreżenta żieda ta’ 20 % meta mqabbel mal-perjodu 2013-2015.

L-ispezzjonijiet tar-RPT huma msejsa fuq id-Deċiżjoni tal-Kunsill 2014/335/UE, Euratom tas-26 ta' Mejju 2014[[3]](#footnote-4), ir-Regolament tal-Kunsill (UE, Euratom) Nru 608/2014 tas-26 ta' Mejju 2014[[4]](#footnote-5) u r-Regolament tal-Kunsill (UE, Euratom) Nru 609/2014 tas-26 ta’ Mejju 2014[[5]](#footnote-6).

Dan ir-rapport jiddeskrivi u janalizza t-tħaddim tas-sistema ta’ spezzjoni għar-RPT għall-perjodu bejn l-2016 u l-2018[[6]](#footnote-7). Huwa jirrapporta dwar l-ispezzjonijiet imwettqa mill-Kummissjoni Ewropea tar-riżorsi proprji tradizzjonali matul dan il-perjodu u jinkludi attivitajiet oħrajn imwettqa biex jipproteġu l-interessi finanzjarji tal-UE:

* l-ispezzjonijiet fuq il-post imwettqa mill-Kummissjoni fl-Istati Membri u s-segwitu tagħhom;
* is-segwitu tal-Qorti Ewropea tal-Awdituri fl-ittri tar-riżultati preliminari;
* l-eżami tal-intitolamenti irrekuperabbli li ġew imħassra (WOMIS);
* it-trattament tal-iżbalji tal-Istati Membri li wasslu għat-telf tar-riżorsi proprji tradizzjonali;
* il-ġestjoni tal-bażi ta’ *data* dwar il-frodi u l-irregolaritajiet (OWNRES);
* it-tieni proġett pilota fuq l-awditu tal-kontijiet A u B mill-Istati Membri;
* l-assistenza għall-pajjiżi kandidati.

**2. IL-QAFAS U L-METODOLOĠIJA TAL-ISPEZZJONIJIET RPT**

**2.1. Il-qafas regolatorju u operazzjonali tar-RPT**

Skont il-liġi l-ġbir tar-RPT huwa ddelegat lill-Istati Membri. Huma jridu jagħmlu d-dazji miġbura disponibbli[[7]](#footnote-8) għall-baġit tal-UE u jżommu rata fissa ta’ 20 % tal-ammonti kollha tar-RPT li saru disponibbli għall-Kummissjoni[[8]](#footnote-9) bħala kumpens għall-kost tal-ġbir, indipendentement mill-ispejjeż realment imġarrba. L-Istati Membri huma meħtieġa jagħmlu l-kontrolli huma nfushom u li jirrapportaw lill-Kummissjoni.

Madankollu, il-Kummissjoni żżomm setgħat ta’ spezzjoni sinifikanti f’dan il-qasam. F’dan il-kuntest, l-ispezzjonijiet fuq il-post huma għodod importanti biex jissorveljaw is-sistema għall-ġbir tar-RPT billi jagħmlu diversi tipi ta’ verifiki[[9]](#footnote-10) fuq ir-regolamenti u d-dokumenti tal-Istati Membri.

Il-Kummissjoni hija wkoll rikjesta li tirrispondi għall-osservazzjonijiet li jsiru mill-Qorti tal-Awdituri fir-Rapport Annwali tagħha, rapporti speċjali jew ittri dwar il-konstatazzjonijiet preliminari kif ukoll għall-osservazzjonijiet u r-rakkomandazzjonijiet li jsiru mill-Parlament Ewropew tul il-proċedura ta' kwittanza rigward l-implimentazzjoni tal-baġit. Il-Kummissjoni tiżgura li l-Istati Membri japplikaw ir-regolamenti tal-UE korrettament u tirrapporta lill-awtorità baġitarja.

L-attivitajiet ta’ spezzjoni tal-Kummissjoni għandhom tliet għanijiet ewlenin:

* Li jżommu kondizzjonijiet ekwivalenti bejn l-Istati Membri u l-operaturi ekonomiċi, irrispettivament minn fejn tiġi żdoganata l-merkanzija fl-UE biex jiġu prevenuti d-distorsjonijiet tal-kompetizzjoni;
* Biex jittejjeb l-irkupru tar-RPT. Il-Kummissjoni trid taċċerta ruħha li l-Istati Membri jimxu mar-responsabbiltajiet tagħhom f’dak li jirrigwarda l-ġbir tar-RPT u t-tqegħid tagħhom għad-dispożizzjoni. Il-Kummissjoni tispezzjona l-azzjonijiet meħuda mill-Istati Membri rigward l-irkupru tar-RPT inkluż notifika f’waqtha tad-dejn doganali u l-proċeduri
* Biex tiġi infurmata l-awtorità baġitarja. Minn dak li jinstab fl-ispezzjonijiet il-Kummissjoni tkun kapaċi tiġġudika l-effettività u d-diliġenza tal-Istati Membri rigward il-ġbir tar-RPT u t-tqegħid tagħhom għad-dispożizzjoni, biex tieħu l-miżuri meħtieġa biex jikkoreġu kull nuqqas u biex fl-aħħar mill-aħħar tirrapporta lill-awtorità baġitarja.

Barra minn hekk, l-ispezzjonijiet jikkontribwixxu biex jiżguraw it-tħaddim tajjeb tal-Unjoni Doganali u l-applikazzjoni uniformi tar-regoli tal-UE biex jiġu evitati l-lakuni li l-frodaturi jistgħu jieħdu vantaġġ minnhom jew jiċċirkomvjenu d-dazji dovuti.

Mill-1 ta’ Mejju 2016 saret applikabbli leġiżlazzjoni doganali ġdida u mill-1 ta’ Jannar 2014 beda jiġi applikat retroattivament qafas leġiżlattiv ġdid għar-riżorsi proprji għall-perjodu 2014-2020. Barra minn hekk, l-iżvilupp kontinwu tal-faċilitazzjoni tal-kummerċ u s-simplifikazzjonijiet jikkumplikaw il-kontrolli tar-RPT li jagħmlu l-Kummissjoni u l-Istati Membri.

**2.2. L-objettivi u l-metodoloġija tal-ispezzjonijiet fuq il-post tar-RPT**

L-għan ġenerali tal-ispezzjonijiet tar-riżorsi proprji tradizzjonali huwa biex tinkiseb assigurazzjoni li l-proċeduri tal-Istati Membri jimxu mal-leġiżlazzjoni rilevanti tal-UE u li l-interessi finanzjarji tal-UE huma protetti kif xieraq u b’mod omoġenju kull fejn tiġi żdoganata l-merkanzija. Kull sena, l-ispezzjonijiet jiffukaw fuq bosta suġġetti doganali u kontabilistiċi. L-effett finali huwa l-armonizzazzjoni u t-titjib tal-proċeduri li hemm fl-Istati Membri biex l-interessi finanzjarji tal-UE jiġu protetti effiċjentement u effettivament b’mod konsistenti.

L-ispezzjonijiet fuq il-post tal-Kummissjoni huma bbażati fuq metodoloġija preċiża, u huma ppjanati bħala parti minn programm ta’ spezzjoni annwali bbażat fuq l-analiżi tar-riskju u li jkun fih għadd ta’ suġġetti li jridu jiġu spezzjonati fi Stat Membru wieħed jew aktar.

L-ispezzjonijiet kollha jsiru bl-użu ta’ proċeduri standardizzati u jinvolvu l-użu ta’ għodod tal-awditjar imfassla apposta biex jiżguraw li l-ispezzjonijiet isiru u r-rapporti jiġu miktuba b’mod konsistenti.

Barra minn hekk, ġie varat awditu pilota fl-2014 u l-2016 dwar l-awditjar tal-ġestjoni tal-kontijiet A u B biex isir mill-Istati Membri nfushom. Minkejja li r-riżultati ġeneralment kienu pożittivi, is-servizzi tal-Kummissjoni ddeċidew li ma jkomplux din il-ħidma konġunta minħabba li ma kienx hemm is-sinerġiji u l-effiċjenzi mistennija.

**3. SPEZZJONIJIET TAR-RPT IMWETTQA MILL-KUMMISSJONI TUL IL-PERJODU 2016-2018**

Tul il-perjodu 2016-2018, il-Kummissjoni wettqet **68 spezzjoni** li wasslu għal 233 konstatazzjoni skont l-Artikolu 2 tar-Regolament Nru 608/2014. Erbgħa minn dawn l-ispezzjonijiet saru skont l-approċċ tal-Awditjar Konġunt[[10]](#footnote-11).

Mill-233 konstatazzjoni nnutati, 134 minnhom kellhom impatt finanzjarju dirett (57,5 %) u 60 kellhom impatt regolatorju (25,8 %).

Kemm il-kwistjonijiet kontabilistiċi kif ukoll dawk doganali jiġu vvalutati matul l-ispezzjonijiet.

**3.1. Kwistjonijiet ta’ kontabilità**

**Il-ġestjoni tal-kont A u l-kont B**[[11]](#footnote-12) tiġi spezzjonata f’kull Stat Membru li ssirlu żjara flimkien mat-tema doganali ewlenija. L-ispezzjonijiet f'dan il-qasam matul il-perjodu 2016 — 2018 kkonfermaw li l-parti l-kbira tal-iżbalji kienu ta' darba u li l-iżbalji sistematiċi kienu l-eċċezzjoni. L-Istati Membri assumew il-konsegwenzi finanzjarji li rriżultaw mill-konstatazzjonijiet innutati.

Is-sitwazzjoni ġenerali tjiebet minħabba l-konsiderazzjoni li ngħatat mill-ispezzjonijiet tal-Kummissjoni rigward dan is-suġġett u tal-użu fil-maġġoranza tal-Istati Membri ta’ sistemi kontabilistiċi elettroniċi li jnaqqsu r-riskju ta’ żbalji relatati mal-interventi manwali. Madankollu, l-Istati Membri jridu jsaħħu aktar l-isforz tagħhom biex jiżguraw il-ġestjoni diliġenti tal-kont B u tal-korrezzjonijiet tal-kont A u jipprovdu l-informazzjoni kollha meħtieġa mil-liġi biex tiżgura li d-dikjarazzjonijiet ikunu ċari u trasparenti.

Twettqet ukoll sensiela ta’ spezzjonijiet f’ħames Stati Membri dwar l-**affidabilità tal-kont A u B u ta’ dikjarazzjonijiet relatati**. Il-konklużjoni ġenerali kienet li l-proċeduri biex jiġu stabbiliti dawn id-dikjarazzjonijiet kienu konformi mad-dispożizzjonijiet tal-UE u kienu jiżguraw il-protezzjoni tal-interessi finanzjarji tal-UE. Il-konstatazzjonijiet ikkomunikati wara dawn l-ispezzjonijiet jikkonċernaw xi inkonsistenza bejn iż-żewġ kontijiet u t-tneħħija tard mill-kont B b'ammont finanzjarju limitat.

**3.2. Kwistjonijiet doganali 2016 - 2018**

Tul dan il-perjodu ta’ tliet snin, l-ispezzjonijiet iffukaw fuq:

**2016**

- il-ġestjoni tas-sospensjonijiet u l-kwoti tariffarji;

- il-ġestjoni ta’ miżuri tariffarji preferenzjali;

- l-affidabilità tal-kontijiet A u B;

- l-istrateġija ta’ kontroll fil-qasam tal-valur doganali (pilota).

**2017**

- il-ġestjoni tas-sospensjonijiet u l-kwoti tariffarji;

- il-proċeduri tat-tranżitu estern tal-UE u TIR;

- l-istrateġija ta’ kontroll ta’ unitajiet tan-negozju kbar.

**2018**

- l-istrateġija ta’ kontroll fil-qasam tal-valur doganali;

- l-istrateġija ta’ kontroll għall-importazzjonijiet ta’ pannelli solari.

Għall-ispezzjonijiet, jingħażlu s-suġġetti doganali bl-ogħla riskju għall-interessi finanzjarji tal-Unjoni Ewropea.

F’dan il-kuntest, is-sottovalutazzjoni tal-merkanzija ġiet identifikata bħala riskju sinifikanti għall-finanzi tal-Istati Membri u għall-baġit tal-UE, li tirriżulta f’telf sinifikanti ta’ riżorsi proprji tradizzjonali u VAT li ma jinġabrux mill-Istati Membri, kif muri mill-ispezzjonijiet RPT u l-investigazzjonijiet riċenti tal-OLAF[[12]](#footnote-13). Fil-fatt, l-UE sofriet każ kbir ta’ frodi doganali, li l-konsegwenzi tiegħu nħassew madwar l-UE kollha. Organizzazzjonijiet kriminali internazzjonali fittxew il-portijiet fl-UE li kellhom l-aktar kontrolli dgħajfa biex jirnexxilhom jagħmlu dikjarazzjonijiet foloz ta’ valuri baxxi għal tessuti u żraben importati miċ-Ċina.

Madankollu, filwaqt li ħafna Stati Membri bdew jimplimentaw miżuri ffukati biex inaqqsu dan it-tip ta’ frodi, il-valur ta’ tali kummerċ kompla jiżdied fir-Renju Unit minħabba n-nuqqas ta’ kontrolli doganali min-naħa tiegħu. Sal-2016, ir-Renju Unit kien jirrappreżenta kważi 80 % tal-importazzjonijiet fl-UE kollha ta’ tessuti u żraben li huma ssuspettati li ġew sottovalutati b’mod frodulenti. L-ispezzjonijiet tar-RPT kkonfermaw li r-Renju Unit ma implimenta l-ebda miżura effettiva biex jindirizza dan il-frodi sa Ottubru 2017 u rrifjuta li jagħmel disponibbli l-ammonti ta’ RPT mitlufa mill-baġit tal-UE minħabba n-nuqqas ta’ azzjoni tiegħu, li kienu stmati li kienu EUR 2,1 biljun (netti) għall-2011–2017. B’konsegwenza, il-Kummissjoni fetħet azzjoni għal ksur kontra r-Renju Unit f’Marzu 2018 u ppreżentat l-applikazzjoni tagħha lill-Qorti tal-Ġustizzja f’Marzu 2019.

Fl-2016 u l-2017, **il-ġestjoni tas-sospensjonijiet u l-kwoti tariffarji** ġiet spezzjonata fi 11-il Stat Membru.

Instab li l-maġġoranza tal-Istati Membri kienu konformi mal-leġiżlazzjoni tal-UE li tiżgura protezzjoni adegwata tal-interessi finanzjarji tal-UE. Madankollu ġew identifikati nuqqasijiet li jikkonċernaw il-ġestjoni tal-kwoti tariffarji, il-kontrolli mwettqa u t-tqegħid għad-dispożizzjoni tal-ammonti tar-RPT fil-każ ta’ allokazzjoni parzjali jew ċaħda ta’ kwota. Il-Kummissjoni talbet lill-Istati Membri kkonċernati biex jikkoreġu s-sitwazzjoni malajr mill-perspettiva regolatorja u biex iħallsu l-ammont ta’ telf mir-RPT minħabba żbalji amministrattivi.

Barra minn hekk, **il-ġestjoni tal-miżuri tariffarji preferenzjali** ġiet eżaminata f’żewġ Stati Membri, b’enfasi fuq il-proċeduri u l-kundizzjonijiet għall-għoti tat-trattament preferenzjali, il-monitoraġġ ta’ dikjarazzjonijiet inkompluti u provi tal-oriġini neqsin, il-verifiki u l-analiżi tar-riskju, u t-talbiet sussegwenti għall-verifika tal-oriġini. Minkejja li tiġi żgurata protezzjoni adegwata tal-interessi finanzjarji tal-UE meta titqies is-sitwazzjoni ġenerali fl-Istati Membri, f’xi każi ntalbet informazzjoni addizzjonali rigward miżuri nazzjonali li kienu se jiġu implimentati biex jiġi żgurat li l-proċeduri jiġu applikati korrettament.

Fl-2017, **il-proċedura ta’ tranżitu estern tal-UE** ġiet eżaminata fi 18-il Stat Membru biex tinkiseb assigurazzjoni li l-proċeduri dwar il-garanzija, l-awtorizzazzjoni u l-kontroll tal-movimenti ta’ tranżitu u s-segwitu ta’ operazzjonijiet mhux mitmuma jimxu mar-regolamenti rilevanti u li r-riżorsi proprji tradizzjonali jkunu ġew ikkalkulati, stabbiliti u jingħata kont tagħhom kif xieraq. Il-konstatazzjonijiet tal-ispezzjonijiet kienu fil-biċċa l-kbira relatati ma’ kwistjonijiet regolatorji li l-Istati Membri kienu mitluba jieħdu azzjoni fil-pront dwarhom.

Fl-2018, **l-istrateġija ta’ kontroll għall-pannelli solari** ġiet verifikata f’disa’ Stati Membri. L-għan ġenerali tal-ispezzjoni tal-istrateġija ta’ kontroll għall-pannelli solari kien li jevalwa l-effettività u l-effiċjenza tas-sistemi u l-proċeduri fl-Istati Membri rigward il-prevenzjoni tal-evażjoni tal-ADD u s-CVD[[13]](#footnote-14) dovuti għall-pannelli solari.

L-ispezzjonijiet urew li bosta Stati Membri mmiżinterpretaw id-dispożizzjonijiet legali tar-Regolamenti ADD u CVD dwar il-pannelli solari rigward it-terminu *kkonsenjati minn* u l-elementi li jiddefinixxu l-oriġini tal-merkanzija, biex b’hekk illimitaw artifiċjalment il-kamp ta' applikazzjoni ta’ dawn ir-Regolamenti, li għandhom l-għan li jipproteġu l-industrija tal-UE. Dan l-iżball wassal għal konsegwenzi finanzjarji għall-Istati Membri kkonċernati.

Fl-2018, it-tieni suġġett ivvalutat fi 13-il Stat Membru kien **l-istrateġija ta’ kontroll fil-qasam tal-valur doganali**.

L-ispezzjonijiet koprew il-valutazzjoni tal-istrateġija ta’ kontroll fuq il-valur doganali li hemm fl-Istati Membri biex jiġi indirizzat ir-riskju ta’ importazzjoni ta’ merkanzija sottovalutata, partikolarment tessuti u żraben importati miċ-Ċina, u biex jiġi żgurat li l-valur iddikjarat huwa dak korrett.

L-ispezzjonijiet kixfu nuqqasijiet serji fl-implimentazzjoni ta’ profili tar-riskju xierqa (pereżempju bbażati fuq il-valur tal-proporzjon/piż li jkopri l-operaturi tas-suq u l-merkanzija ta’ riskju kollha) biex jimmiraw b’mod effiċjenti għal importazzjonijiet sottovalutati qabel ir-rilaxx għal ċirkolazzjoni libera. Fil-fatt, minkejja li l-OLAF u ċ-Ċentru Konġunt tar-Riċerka tal-Kummissjoni (JRC) żviluppaw il-*Prezzijiet Medji Netti* (clean average prices - CAP) li jipprovdu parametru referenzjarju biex jimmira għall-konsenji possibbilment sottovalutati ta’ tessuti u żraben miċ-Ċina[[14]](#footnote-15), bosta Stati Membri ma użawhomx fil-prattika. L-approċċ li mhux omoġenju fil-ħolqien ta’ profili tar-riskju pprevjena lill-Istati Membri milli jimmiraw oġġetti possibbilment sottovalutati għall-kontroll, u wassal għal diverżjoni tal-flussi tal-importazzjoni lejn Stati Membri li huma meqjusa bħala anqas effettivi biex jindirizzaw is-sottovalutazzjoni.

Ir-riżultati tal-ispezzjonijiet ikkonfermaw li hija meħtieġa “tarka doganali” unika favur l-interessi finanzjarji tal-Unjoni Ewropea u l-ħarsien tagħhom. Wara l-ispezzjonijiet u l-konstatazzjonijiet relatati ma’ dan is-suġġett tal-ispezzjoni, l-analiżijiet tar-riskju u l-verifiki tal-merkanzija tjiebu fl-Istati Membri.

Konklużjoni ġenerali waħda li siltet il-Kummissjoni mill-ispezzjonijiet tagħha fl-Istati Membri fi snin riċenti hija li l-istrateġiji ta’ kontroll tagħhom kulma jmur qed jimxu minn kontrolli doganali fil-mument tar-rilaxx tal-merkanzija għal kontrolli doganali wara r-rilaxx. Madankollu, il-kontrolli doganali qabel, jew waqt, ir-rilaxx tal-merkanzija għadhom indispensabbli biex jindirizzaw is-sottovalutazzjoni u għall-identifikazzjoni ta’ tipi ġodda ta’ frodi jew irregolaritajiet.

**4. SEGWITU GĦALL-ISPEZZJONIJIET TAL-KUMMISSJONI**

**4.1. Aspetti regolatorji**

L-Istati Membri huma mitluba jieħdu miżuri kull meta jiġu identifikati difetti jew lakuni fir-regolamenti nazzjonali jew fid-dispożizzjonijiet amministrattivi fit-twettiq tal-ispezzjonijiet, biex iġibuhom konformi mar-rekwiżiti tal-UE. Dawn l-emendi, meqjusa neċessarji biex jarmonizzaw l-istabbiliment u l-ġbir tar-RPT fost it-28 Stat Membru kollha, huma kisba kbira tal-ispezzjonijiet tal-Kummissjoni. Barra minn hekk, il-konstatazzjonijiet identifikati huma wkoll sors essenzjali ta’ informazzjoni dwar il-problemi li jiltaqgħu magħhom l-Istati Membri huma u japplikaw ir-regolamenti doganali u l-impatt tagħhom fuq ir-RPT.

**4.2. L-eżitu tat-tilwim**

L-interpretazzjoni tad-dispożizzjonijiet legali u l-proċeduri ta’ xi Stati Membri mhumiex dejjem konformi mar-rekwiżiti tal-Kummissjoni. Għaldaqstant, jekk ma tkunx tista’ tinstab soluzzjoni amikevoli, l-unika għażla hija li jingħata bidu għal proċedura ta' ksur (l-Artikolu 258 tat-Trattat dwar il-Funzjonament tal-Unjoni Ewropea).

Tul il-perjodu 2016–2018, tmien proċeduri ta’ ksur ġew varati jew magħluqa (ara l-anness għad-dettalji). L-aktar waħda prominenti fosthom hija l-każ li nfetaħ kontra r-Renju Unit b’rabta mas-sottovalutazzjoni tat-tessuti u ż-żraben li rriżutaw f’telf enormi ta’ riżorsi proprji li r-Renju Unit irrifjuta li jagħmel disponibbli.

**4.3. Aspetti finanzjarji**

Fil-perjodu 2016 - 2018 intitolamenti addizzjonali b’total ta’ aktar minn **EUR 105 miljun** (+75 % meta mqabbel mal-perjodu ta’ tliet snin 2013-2015) tħallsu lill-Kummissjoni wara osservazzjonijiet li saru fir-rapporti ta’ spezzjoni, attivitajiet ta’ spezzjoni oħrajn u bħala riżultat tas-segwitu tal-konstatazzjonijiet tal-Qorti tal-Awdituri u d-deċiżjonijiet tal-Qorti tal-Ġustizzja dwar il-proċeduri ta’ ksur RPT.

L-imgħax għall-ħlas tard imħallas mill-Istati Membri kien ta’ aktar minn **EUR 110 miljun** b’kollox.

**5. MIŻURI GĦAT-TITJIB TAL-IRKUPRU TAR-RIŻORSI PROPRJI TRADIZZJONALI**

Barra mill-ispezzjonijiet fuq il-post fl-Istati Membri, il-Kummissjoni għandha bosta mezzi oħra li jippermettulha li tissorvelja l-irkupru tar-RPT.

**5.1. L-eżami ta’ intitolamenti irrekuperabbli li jkunu ġew imħassra**

L-Istati Membri jridu jieħdu l-miżuri meħtieġa biex jagħmlu r-RPT disponibbli, ħlief meta l-irkupru jkun impossibbli skont l-Artikolu 13(2) tar-Regolament Nru 609/2014:

* għal raġunijiet ta’ forza maġġuri;
* għal raġunijiet oħra li ma jistgħux jiġu attribwiti lilhom; jew
* minħabba d-differiment tal-entrata fil-kontijiet jew tan-notifika tad-dejn doganali sabiex ma tiġix ippreġudikata investigazzjoni kriminali li taffettwa l-interessi finanzjarji tal-Unjoni.

F'konformità mad-dispożizzjonijiet leġiżlattivi tal-UE, l-Istati Membri jridu jirrapportaw lill-Kummissjoni ammonti irrekuperabbli ta’ RPT li jeċċedu l-EUR 100 000 (rapporti dwar it-tħassir[[15]](#footnote-16)) li jqisu li mhumiex responsabbli għalihom. Sussegwentement, il-Kummissjoni tagħti l-kummenti tagħha fuq kull rapport. Għal ammonti taħt il-livell limitu msemmi, il-Kummissjoni tivvaluta kampjuni ta’ każijiet waqt spezzjonijiet fuq il-post bħala kwistjoni ta’ rutina minħabba li m’hemmx rekwiżit separat ta’ rapportar.

Sabiex tgħin lill-Istati Membri jevalwaw ir-responsabbiltà finanzjarja potenzjali tagħhom għal ammonti ta’ RPT irrekuperabbli, il-Kummissjoni ħarġet dokument ta' ħidma — il-*Kompendju* — bil-kriterji li ntużaw biex jiġu vvalutati r-rapporti tat-tħassir. Id-dokument ta' ħidma ġie kkomunikat lill-Istati Membri kollha għall-ewwel darba fil-qafas tal-laqgħa tal-Kumitat Konsultattiv dwar ir-Riżorsi Proprji (KKRP) tas-6 ta’ Diċembru 2012. L-aħħar verżjoni riveduta tiegħu tat-8 ta’ Marzu 2018, li qieset it-tibdil fil-leġiżlazzjoni tal-UE u l-każistika rilevanti dwar ir-riżorsi proprji tradizzjonali, ġiet ikkomunikata lill-Istati Membri kollha fil-lingwi uffiċjali rispettivi tagħhom fl-1 ta’ Ġunju 2018.

Għal kull każ rilevanti, l-Istati Membri jridu jħejju rapport strutturat u jibagħtuh lill-Kummissjoni permezz ta’ bażi ta’ *data* multilingwi jisimha WOMIS (Write-Off Management and Information System). Il-WOMIS, aġġornata regolarment, tippermetti ġestjoni effiċjenti u sigura tar-rapporti tal-Istati Membri.

Is-servizzi tal-Kummissjoni kompetenti jivvalutaw ir-rapport u jipprovdu kummenti lill-Istati Membri fi żmien l-iskadenza legali ta’ sitt xhur. Dawn il-kummenti jikkonċernaw il-ġustifikazzjoni li Stat Membru jista’ jinvoka biex ma jagħmilx ir-RPT jikkorrispondu għad-dazji doganali irrekuperabbli disponibbli għall-Kummissjoni.

Tul il-perjodu 2016-2018, ġew ikkomunikati 214-il rapport tat-tħassir lill-Kummissjoni, li kienu jinvolvu ammont totali ta’ EUR 124 633 046,19. Fl-istess perjodu[[16]](#footnote-17), il-Kummissjoni qieset li għal 91 rapport, li kienu jinvolvu EUR 30 435 940,72, it-telf tar-riżorsi proprji tradizzjonali ma setax jiġi attribwit lill-Istati Membri. F’159 każ, li kienu jinvolvu **EUR 77 289 805,76**, il-Kummissjoni kienet tal-fehma li l-ammonti kienu irrekuperabbli minħabba raġunijiet attribwibbli tal-anqas parzjalment lill-Istati Membri kkonċernati. F’ħames każijiet, ir-rapportar lill-Kummissjoni tqies skorrett jew prematur (EUR 3 253 457,74).

Sabiex jiġi vvalutat jekk it-telf tar-RPT jistax jiġi attribwit lill-Istat Membru, tkun meħtieġa analiżi bir-reqqa tal-elementi tar-rapport. Minħabba dan il-proċess li ġieli jdum, fil-mument tat-tħejjija tar-rapport, kienu għadhom qed jiġu eżaminati daqs 330 rapport tat-tħassir (EUR 167 590 097,16) relatati mas-snin 2009 sa 2019.

**5.2. It-trattament tal-iżbalji tal-istabbiliment li wasslu għal telf ta’ riżorsi proprji tradizzjonali**

Il-Kummissjoni segwiet l-iżbalji amministrattivi mwettqa mill-Istati Membri għad-detriment tal-interessi finanzjarji tal-UE tul il-perjodu 2016-2018 (każijiet misjuba waqt spezzjonijiet fuq il-post, deċiżjonijiet nazzjonali ta’ ripagament jew ta' riammissjoni minħabba żbalji amministrattivi, tqegħid għad-dispożizzjoni tal-pagamenti volontarju mill-Istati Membri minħabba żbalji amministrattivi li għalihom assumew ir-responsabbiltà finanzjarja għat-telf ta’ RPT, ammonti irrekuperabbli mħassra rrifjutati taħt EUR 100 000, eċċ.). B’riżultat ta’ dan, l-Istati Membri għamlu disponibbli **EUR 52,9 miljun** tul il-perjodu 2016–2018. Barra minn hekk, **EUR 43,2 miljun** tħallsu bħala mgħax għall-pagament tard.

**5.3. Il-bażi ta’ *data* OWNRES**

Skont l-Artikolu 5(1) tar-Regolament Nru 608/2014, l-Istati Membri jridu jibagħtu lill-Kummissjoni informazzjoni dwar każijiet ta' frodi u irregolaritajiet li jinvolvu intitolamenti ta' iktar minn EUR 10 000. Din l-informazzjoni tiġi rrapportata permezz tal-bażi ta’ *data* OWNRES, li hija ġestita u mantnuta mill-Kummissjoni.

OWNRES tipprovdi lill-Kummissjoni l-informazzjoni neċessarja biex timmonitorja l-irkupru u biex tħejji l-ispezzjonijiet tagħha fuq il-post. Hija tintuża wkoll mill-Uffiċċju Ewropew ta' Kontra l-Frodi (OLAF) għal bosta analiżijiet u d-*data* rrapportata tiġi vvalutata fid-dettall fir-rapport annwali tal-Kummissjoni lill-Parlament Ewropew u lill-Kunsill dwar il-protezzjoni tal-interessi finanzjarji tal-Unjoni Ewropea – Il-ġlieda kontra l-frodi.

Fil-bidu tal-2019, il-bażi ta’ *data* OWNRES kien fiha **106 361** każ ta’ frodi jew irregolarità (jew miftuħin jew magħluqin) meta mqabbel ma’ **90 204** każ fil-bidu tal-2016. Din hija żieda ta’ madwar **17,91 %** jew **16 157** każ ġdid irrappurtat fil-perjodu ta’ tliet snin 2016-2018.

Tul il-laqgħa tal-KKRP li saret fi Brussell fis-6 ta’ Lulju 2017, is-servizzi tal-Kummissjoni ppreżentaw l-aġġornament tal-applikazzjoni OWNRES u d-dokument ta’ ħidma dwar kif isir rapport f’din il-bażi ta’ *data* dwar ir-riżultati tal-azzjonijiet ta’ rkupru finanzjarju għall-investigazzjonijiet tal-OLAF.

**5.4. Il-miżuri ta' monitoraġġ għall-pajjiżi aderenti**

Il-Kummissjoni tipprovdi għajnuna teknika lill-pajjiżi kandidati biex dawn jiżviluppaw il-kapaċità amministrattiva u jistabbilixxu s-sistemi meħtieġa għall-implimentazzjoni tal-acquis fir-rigward tar-RPT mal-adeżjoni. Tevalwa wkoll l-istat ta’ tħejjija tal-pajjiżi kandidati f’dan is-sens.

F’dan il-qasam, il-Kummissjoni wettqet missjoni ta’ monitoraġġ fl-2016 fil-qafas tan-negozjati tal-adeżjoni li jirrigwardaw il-Montenegro. Din il-missjoni ta’ inkjesta wriet li huwa ċar li l-Montenegro għandu bżonn aktar żmien biex jadatta l-proċeduri amministrattivi tiegħu u biex jimmobilizza l-bosta atturi involuti fis-sistema tar-Riżorsi Proprji.

Wara l-Konferenza dwar l-Adeżjoni mas-Serbja fil-25 ta’ Ġunju 2018, il-kapitolu 33 tal-acquis (Dispożizzjonijiet Finanzjarji u Baġitarji) infetaħ formalment għan-negozjati tal-adeżjoni. Bħala l-ewwel pass, l-awtoritajiet Serbi ntalbu jimlew kwestjonarju komprensiv dwar is-sistema tagħhom tar-riżorsi proprji biex jiġu identifikati u ppjanati miżuri futuri ta’ informazzjoni u ta' assistenza teknika f’dan il-qasam.

**6. KONKLUŻJONI**

Ir-riżultati rreġistrati mill-2016 sal-2018 juru li l-ispezzjonijiet tal-Kummissjoni tar-RPT u s-segwitu sistematiku tan-nuqqasijiet osservati għadhom mezzi indispensabbli u effiċjenti biex jittejjeb l-irkupru tar-RPT u jipprovdu serħan il-moħħ li l-interessi finanzjarji tal-UE qed jitħarsu kif xieraq.

L-ispezzjonijiet għadhom għodda ewlenija biex jarmonizzaw u jsaħħu l-konformità mar-regoli tal-UE. L-impatt finanzjarju tagħhom huwa sinifikanti, kif muri mill-ammont nett addizzjonali li sar disponibbli għall-baġit tal-UE ta’ **madwar EUR 388 miljun matul l-2016–2018**. Dan jirriżulta f’inċentivi sinifikanti biex l-Istati Membri jagħmlu r-RPT kollha disponibbli għall-baġit tal-UE fil-ħin. Barra minn hekk, l-ispezzjonijiet jikkontribwixxu biex jiġi żgurat li r-regoli doganali u tal-kontabilità jiġu applikati korrettament u b’hekk jipproteġu l-interessi finanzjarji tal-UE billi jipprovdu mekkaniżmu b’saħħtu biex jiġġieled u jipprevjeni distorsjonijiet dannużi tal-kompetizzjoni.

Il-Kummissjoni kellha tħabbat wiċċha ma’ għadd ta’ sfidi fil-qasam tar-RPT. Il-Brexit b’mod partikolari jirrappreżenta kwistjoni kbira għall-Unjoni Doganali u diġà ħtieġ lill-Kummissjoni u lill-Istati Membri biex jiddedikaw ammont sinifikanti ta’ riżorsi biex iħejju għad-diversi xenarji potenzjali u jieħdu l-miżuri kollha biex jipproteġu l-interessi finanzjarji tal-Unjoni rigward id-dħul tal-baġit tal-UE.

L-evoluzzjoni tal-kummerċ internazzjonali u xejriet bħall-kummerċ elettroniku wkoll jirrappreżentaw theddid u opportunitajiet, u jitolbu li jkun hemm għodod ġodda u kollaborazzjoni mill-qrib bejn il-Kummissjoni u l-Istati Membri biex jissaħħu l-kontrolli doganali bbażati fuq ir-riskju u jiġi żgurat il-ġbir tad-dazji doganali.

F'dak il-kuntest, is-servizzi tal-Kummissjoni inkarigati mir-RPT saħħew il-kooperazzjoni tagħhom fi snin riċenti biex jindirizzaw l-isfidi imminenti b’mod aktar effettiv. Se jkomplu jieħdu inizjattivi biex itejbu l-funzjonament tal-Unjoni Doganali.

1. L-Artikolu 6(3) tar-Regolament Nru 608/2014 [↑](#footnote-ref-2)
2. Dazji doganali fuq prodotti impurtati minn pajjiżi terzi, flimkien mal-imposti fuq iz-zokkor. [↑](#footnote-ref-3)
3. ĠU L 168, 07.6.2014, p. 105 [↑](#footnote-ref-4)
4. ĠU L 168, 07.6.2014, p. 29 [↑](#footnote-ref-5)
5. ĠU L 168, 07.6.2014, p. 139, kif emendat bir-Regolament tal-Kunsill Nru 804/2016 tas-17 ta’ Mejju 2016 (ĠU L 132, 21.05.2014, p. 85) [↑](#footnote-ref-6)
6. Ir-rapport jiffoka fuq il-kontrolli li saru mill-Istituzzjonijiet tal-UE (il-Kummissjoni u l-Qorti tal-Awdituri). Huwa ma jkoprix il-kontrolli li saru mill-Istati Membri li r-riżultati tagħhom huma ppubblikati fir-rapport annwali mfassal skont l-Artikolu 325 tat-Trattat dwar il-Funzjonament tal-Unjoni Ewropea. [↑](#footnote-ref-7)
7. B’dan it-terminu, il-leġiżlazzjoni tirreferi għall-pagamenti li jsiru mill-Istati Membri fil-baġit tal-UE. [↑](#footnote-ref-8)
8. Tul is-snin, dan il-perċentwal inbidel minn 10 % għal ammonti li saru disponibbli qabel it-28 ta’ Frar 2001 għal 25 % għal ammonti li saru disponibbli mill-1 ta’ Marzu 2001 sat-28 ta’ Frar 2014. Għal ammonti li saru disponibbli wara l-1 ta’ Marzu 2014, il-perċentwal applikabbli huwa 20 %. [↑](#footnote-ref-9)
9. **Dwar ir-regolamenti**: verifiki tad-dispożizzjonijiet tal-Istati Membri dwar is-sistema għall-ġbir tar-RPT. **Dwar id-dokumenti**: analiżi tad-dikjarazzjonijiet ta’ kontabilità u ta’ kull tip ta’ dokument u fajl ta’ kontabilità mill-Istati Membri, inkluż ir-rapporti tal-Istati Membri dwar l-intitolamenti irrekuperabbli. **Spezzjonijiet fuq il-post**: kontroll dwar il-konformità tas-sistemi nazzjonali u d-dokumenti sottostanti mal-leġiżlazzjoni tal-UE, kemm mill-perspettiva kontabilistika kif ukoll minn dik doganali. Dawn l-ispezzjonijiet isiru b’mod awtonomu jew b’mod konġunt mal-Istati Membri kkonċernati. [↑](#footnote-ref-10)
10. Spezzjonijiet fid-Danimarka u fl-Awstrija. [↑](#footnote-ref-11)
11. L-Istati Membri jdaħħlu r-RPT f’wieħed minn żewġ kontijiet:

- il-**kont normali** (A) għal ammonti rkuprati jew garantiti (dawn l-ammonti jitħallsu lill-baġit tal-UE);

- il-**kont separat** (B) għal ammonti li ma ġewx irkuprati jew ammonti garantiti li ġew ikkontestati. Ir-RPT li jikkorrespondu għal dazji doganali **irrekuperabbli** għandhom jiġu rtirati mill-kont separat wara perjodu definit. Tali ammonti ta’ RPT iridu jsiru disponibbli (imħallsa) simultanjament lill-Kummissjoni sakemm ma jkunux jistgħu jiġu rkuprati minħabba forza maġġuri, għal raġunijiet oħrajn li ma jistgħux jiġu attribwiti lill-Istat Membru jew minħabba d-differiment tal-entrata fil-kontijiet jew in-notifika tad-dejn doganali sabiex ma tiġix preġudikata xi investigazzjoni kriminali li taffettwa l-interessi finanzjarji tal-Unjoni. [↑](#footnote-ref-12)
12. Ara r-rapporti tal-OLAF għall-2017 u l-2018 [↑](#footnote-ref-13)
13. ADD (anti-dumping duties - dazji anti-dumping), CVD (countervailing duties - dazji kompensatorji). [↑](#footnote-ref-14)
14. Il-metodoloġija hija appoġġata mill-ġudizzju tal-QĠUE (C-291/15). [↑](#footnote-ref-15)
15. **Rapport tat-tħassir:** Proċedura skont l-Artikolu 13 tar-Regolament Nru 609/2014 għall-monitoraġġ tar-responsabbiltà finanzjarja potenzjali tal-Istati Membri għall-ammonti irrekuperabbli tar-RPT li jaqbżu l-EUR 100 000. Skont il-proċedura, il-Kummissjoni toħroġ l-opinjoni tagħha dwar jekk ir-RPT jkunux saru irrekuperabbli għal raġunijiet li ma jkunux attribwibbli lill-Istati Membri. L-għan tal-eżami mill-Kummissjoni tar-rapporti tat-tħassir huwa li jivvaluta l-grad ta’ diliġenza muri mill-Istati Membri fit-twettiq tal-isforzi tagħhom biex jistabbilixxu d-dazji doganali li jirrappreżentaw ir-RPT, u biex jirkuprawhom mill-operaturi ekonomiċi. Mill-1 ta’ Ottubru 2016, il-livell limitu għar-rapportar ta’ ammonti irrekuperabbli ttella’ minn EUR 50 000 għal EUR 100 000 permezz tar-Regolament tal-Kunsill Nru 609/2014. [↑](#footnote-ref-16)
16. Iċ-ċifri li ġejjin jinkludu wkoll rapporti li finalment ġew ivvalutati, u li kienu ġew ikkomunikati qabel l-2016. [↑](#footnote-ref-17)